0585.xml
چینی صدر ژی جن پنگ کا صدر مملکت ممنون حسین سے پاکستان میں سیلاب سے تباہی پر دکھ اورہمدردی کا اظہار
اسلام آباد ۔ 12 ستمبر (اے پی پی) چین کے صدر ژی جن پنگ نے صدر مملکت ممنون حسین کے ساتھ پاکستان کے مختلف حصوں میں شدید سیلاب پر دکھ اور ہمدردی کا اظہار کیا ہے۔ چینی وزراعظم لی کی کیانگ اور چین کے وزیر خارجہ وانگ یی نے بھی بالترتیب وزیراعظم محمد نواز شریف اور وزیراعظم کے مشیر برائے قومی سلامتی و امور خارجہ سرتاج عزیز کے ساتھ 8 ستمبر کو ہمدردی کا اظہار کیا۔ اپنے خطوط میں چینی قیادت نے شدید سیلاب پر تشویش کا اظہار کیا جس کے نتیجے میں پاکستان میں بھاری جانی و مالی نقصان ہوا۔ انہوں نے سیلاب سے متاثرہ علاقوں کے عوام کے ساتھ چین کی حکومت اور عوام کی طرف سے گہرے دکھ اور ہمدردی کا اظہار کیا۔ انہوں نے کہا کہ چینی عوام مشکل کی گھڑی میں پاکستان کے عوام کے ساتھ کھڑے ہیں۔ ژی جن پنگ نے اپنے خط میں کہا کہ چین کو یقین ہے کہ پاکستان کی حکومت اور عوام قدرتی آفت پر قابو پا لیں گے اور سیلاب سے متاثرہ علاقوں میں جلد بحالی کو ممکن بنائیں گے۔ خطوط میں کہا گیا ہے کہ چین پاکستان کی ضرورت کے مطابق بحالی کی کوششوں میں معاونت اور ضروری مدد کے لئے تیار ہے۔ 9 ستمبر کو چین کے پاکستان میں سفیر سن وی ڈونگ نے اسلام آباد میں چینی سفارت خانہ کی جانب سے 20 لاکھ روپے کا عطیہ حکومت پاکستان کی طرف سے بحالی کی کوششوں میں مدد کے لئے سیکریٹری خارجہ اعزاز احمد چوہدری کے حوالے کیا۔ اسلام آباد میں چینی سفارت خانہ نے ریڈ کراس چائنہ کی جانب سے 50 ہزار امریکی ڈالر کی نقد امداد پاکستان ریڈ کریسنٹ سوسائٹی کے حوالے کی۔
APP
12.09.14
0585p.xml
ہماری دوستی سدا بہار ، جلد پاکستان کا دورہ کرونگا:چینی صدر دوشنبے میں شنگھائی تعاون تنظیم کااجلاس، پاکستان کو رکنیت دینے پر غور
اسلام آباد(نامہ نگار خصوصی)تاجکستان کے شہر دوشنبے میں شنگھائی تعاون تنظیم کی دو روزہ سربراہ کانفرنس شروع ہو گئی جس میں پاکستان کی نمائندگی مشیربرائے خارجہ امور سرتاج عزیزکررہے ہیں، کانفرنس میں پاکستان سمیت دیگر ملکوں کو مستقل رکنیت دینے سمیت علاقائی معاشی استحکام کے معاملات زیرغور ہیں ۔ سرتاج عزیز نے چین کے صدر ژی جن پنگ سے ملاقات کرکے وزیراعظم نواز شریف کا تہنیتی پیغام پہنچایا۔ اس موقع پر چینی صدر کا کہنا تھا کہ پاک چین دوستی سدا بہار ہے اور وہ جلد پاکستان کا دورہ کر کے وزیراعظم نواز شریف سے ملاقات کریں گے ۔ انہوں نے کہا کہ پاکستان کے دورے کاشدت سے منتظرہوں ،نومبرمیں نوازشریف سے ملاقات کاامکان ہے ۔ صدرژی کا کہنا تھا کہ پاکستان کی سیاسی لیڈرشپ مسائل حل کرنے کی صلاحیت رکھتی ہے اور امید ہے کہ موجودہ سیاسی بحران بھی جلد حل ہوجائے گا۔ دریں اثناء چین کے صدر ژی جن پنگ نے صدر مملکت ممنون حسین کے ساتھ پاکستان کے مختلف حصوں میں شدید سیلاب پر دکھ اور ہمدردی کا اظہار کیا ہے ۔ ژی جن پنگ نے اپنے خط میں کہا کہ چین کو یقین ہے کہ پاکستان کی حکومت اور عوام قدرتی آفت پر قابو پا لیں گے اور سیلاب سے متاثرہ علاقوں میں جلد بحالی کو ممکن بنائیں گے ۔
daily_dunya
13.09.14